Vermeende rowers op Potch-pad ingewagŉ Vermeende rower is Woensdag in Potchefstroom, Noordwes, in hegtenis geneem ná ŉ wilde jaagtog met die polisie in ŉ botsing geëindig het. Sersant Kelebogile Moiloa, ŉ polisiewoordvoerder, het aan Maroela Media gesê twee verdagtes het in die vroeë oggendure ŉ paartjie by hul huis in Klerksdorp aangehou. “Die paartjie is met toue vasgebind terwyl die verdagtes hulle beroof het,” het Moiloa gesê. Die man het homself probeer loswikkel waarop een van die verdagtes hom met ŉ mes in sy linkerarm gesteek het. Die rowers het na bewering met drie plasma-televisies, twee BlackBerry-selfone, juwele en ŉ onbekende bedrag kontant weggekom. Die verdagtes het in die paartjie se Colt-bakkie van die toneel gevlug. “Die paartjie het die polisie oor die rooftog ingelig. Die hoofwegpatrollie het dadelik op die klagte reageer en vir die voertuig begin uitkyk. Daar is vermoed dat die verdagtes na Johannesburg wou vlug en die eenheid het hulle in Potchefstroom op die N12 ingewag ,” het Moiloa gesê. Toe die verdagtes die polisie sien, het hulle op die beamptes losgebrand. Die polisie het teruggeskiet en ŉ jaagtog het gevolg. “In die proses het hulle [die verdagtes] aan die verkeerde kant van die pad beland, teen ŉ trok gebots en tot stilstand gekom. Die twee het verder te voet gevlug. Na ŉ soektog is ŉ 27-jarige man in ŉ inwoner se erf gekry waar hy langs ŉ swembad probeer wegkruip het,” het Moiloa bygevoeg. Die polisie is nog op soek na die tweede verdagte. Die bakkie, televisies, juwele en een selfoon is teruggekry. Die polisie ondersoek ŉ saak van huisroof en kaping.